1มิ.ย.ดีเดย์ใช้‘ชนแล้วแยก’
64บริษัทประกันหนุนลดปัญหาจราจรรถ ประกันชั้น1สามารถแลกใบเคลมกันได้ทันที
1 มิ.ย. 2556

64บริษัทประกันหนุนลดปัญหาจราจรรถ ประกันชั้น1สามารถแลกใบเคลมกันได้ทันที
บริษัทประกันวินาศภัย 64 บริษัท พร้อมเริ่มโครงการ “ชนแล้วแยก” 1 มิ.ย.นี้ 
นายไพบูลย์ จิรายุวัฒน์ ประธานคณะกรรมการประกันภัยยานยนต์ สมาคมประกันวินาศภัย กล่าวว่า เมื่อวันที่ 31 พ.ค.ที่ผ่านมา ได้เรียกประชุมผู้บริหารและเจ้าหน้าที่ ซึ่งเป็นผู้รับผิดชอบในการปฏิบัติงานของบริษัทประกันวินาศภัย 64 บริษัท เพื่อเริ่มโครงการชนแล้วแยก หรือ Knock for Knock ในวันที่ 1 มิ.ย.นี้ โดยบริษัททั้งหมดเห็นชอบร่วมกันที่จะดำเนินการให้เป็นรูปธรรม
หลังจากนี้เป็นต้นไปผู้ขับขี่รถยนต์ที่ทำประกันภัยชั้น 1 กับบริษัทประกันต่างๆ ซึ่งมีอยู่ประมาณ 3.5 ล้านคันทั่วประเทศ จากรถที่ทำประกันภัยภาคสมัครใจทั้งหมด 5.2 ล้านคัน หากประสบอุบัติเหตุรถชนสามารถแลกใบเคลมประกันได้ทันที โดยไม่ต้องแจ้งหรือเรียกเจ้าหน้าที่บริษัทประกันมาดูที่เกิดเหตุ
ทั้งนี้ ลูกค้าที่ซื้อประกันชั้น 1 จะได้รับสติกเกอร์ตัว K นำไปติดที่หน้ารถ เพื่อแสดงให้เห็นว่ารถคันดังกล่าวเข้าโครงการชนแล้วแยก ที่คู่กรณีตกลงกันได้ก็แลกเปลี่ยนเอกสารกัน จากนั้นบริษัทประกันภัยจะรับผิดชอบลูกค้าความเสียหายที่เกิดขึ้น
“อุบัติเหตุที่เกิดจากการเฉี่ยวชนเพียงเล็กน้อยเกิดขึ้นบนท้องถนนประมาณ 50% ที่สามารถตกลงกันได้โดยไม่ต้องเรียกตำรวจ โดยลูกค้าที่เป็นฝ่ายผิดจะไม่ต้องรับผิดชอบค่าเสียหายส่วนแรก เพราะว่ามีคู่กรณี แต่จะไม่ได้ส่วนลดเบี้ยประกันในปีถัดไป” นายไพบูลย์ กล่าว
นายไพบูลย์ กล่าวว่า ทุกวันนี้บริษัทประกันภัยไม่ได้มีการเรียกค่าสินไหมระหว่างกันอยู่แล้ว แต่ลูกค้ายังไม่ไว้ใจบริษัทประกัน จึงต้องการสร้างความเชื่อมั่นให้กับลูกค้าที่เข้าโครงการนี้ โดยได้ประสานงานกับทางตำรวจจราจร เพื่อให้ความรู้เกี่ยวกับชนแล้วแยกให้กับผู้ขับขี่กรณีที่ไม่รุนแรง และบริษัทประกันภัยได้ให้ความรู้พนักงาน ตัวแทน นายหน้า ทั่วประเทศแล้ว เพื่อผลักดันให้โครงการนี้เกิดขึ้นจะช่วยลดปัญหาจราจร ประหยัดเวลา
อย่างไรก็ตาม กรณีที่ตกลงกันไม่ได้และต้องการให้บริษัทประกันภัยออกไปให้บริการ ทางบริษัทก็พร้อมที่จะส่งเจ้าหน้าที่ออกไปให้บริการถึงที่ 
สำหรับส่วนลดเบี้ยประกันนั้น ถ้าผู้ขับขี่เป็นฝ่ายผิดบริษัทประกันจะเรียกเบี้ยประกันเพิ่มในปีถัดไป 10% แต่ถ้ามีประวัติดีจะได้รับส่วนลด 10% สูงสุด 50%